Карлос Пелисер
Земя

Превод от испански: Александър Муратов, Атанас Далчев, 1968

chitanka.info

Притихналата пладня се разтапя.

Мирише на кози и морска пяна.

Кракът оставя сянката си на шосето

и отива да танцува.

Земята свойта кръв прелива във кръвта човешка;

гробовната и празничната, живата земя,

опора на крака, тревога на крило, терзание на кораб,

проклета ли или щастлива, хубава е винаги земята.

Морето влюбено във нея

и празничният въздух, който я съблича,

намръщват вежди три пъти, когато древната зора

земя и огън слива в песен плодоносна.

Земя! Глас морски,

граница и честолюбие, щастливо зърно,

керамика и героиня.

Синее тя от километрите, докосват я ръцете,

изпълнена с омраза, обич и надежда.

За да се наслаждава,

дискохвъргачът Александър вдъхва въздуха на Брахма.

За да помогне да те притежават,

линее Леонардо в крепостите на Милано.

Увенчаха те с орли и укрепления военни

и тебе, полска хубава земя,

лъхтяща на коза и морска пяна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.